Kirsten Normann Andersen (SF), 2025-05-13:
Lægedækning har igennem mange år været et tilbagevendende sundhedstema, herunder ikke mindst den meget skæve regionale fordeling af læger og speciallæger.
Tænk, at vi har regioner i dag, hvor man stort set ikke har lungemedicinere.
Igennem tiderne er forskellige tiltag taget i brug for at flytte flere læger til yderområderne.
Det gælder eksempelvis i Nordjylland, hvor et større optag på lægeuddannelsen i Aalborg faktisk har haft en god effekt.
Vi mangler stadig praktiserende læger og speciallæger, og det er til skade for patienterne, og derfor er der også brug for, at vi hjælpes ad med at fordele de læger, vi har.
Det sker ikke af sig selv.
Historiske forhold, kulturelle forhold, faglige forhold, strukturelle forhold, ja, fortsæt selv listen over alle mulige slags forhold, som har været årsag til, at vi i årevis har gjort mere af det samme.
Derfor er det også vigtigt, at vi får mulighed for ligesom at sætte en prop i nogle steder og stoppe med at udvide antallet af læger for til gengæld at kunne øge kapaciteten andre steder.
Det sker heller ikke på én gang.
Et vigtigt element i den nye aftale er, at der ikke kun tages hensyn til antal patienter.
Nej, det sker heller ikke på en gang, men til gengæld vil det også betyde, at vi får en periode, hvor der skal gøres noget mere.
Men et vigtigt element i den nye aftale er, at der ikke kun tages hensyn til antallet af patienter, men også til tyngden af de sundhedsfaglige problemer, som den enkelte læge skal tage sig af.
Det synes jeg er klogt, og det giver mening, at læger på sigt kan tjene det samme ved at have færre, men mere syge patienter som den læge, der har flere, men mere raske patienter.
Det er faktisk en model, som jeg også tænker man godt kunne have gjort brug af i andre dele af sundhedsvæsenet.
Præcis hvordan vil fremgå af den aftale, som lægerne selv får indflydelse på, og det er mit håb, at nye aftaler kan basere sig mere på tillid til lægerne, og at nye aftaler mere handler om, hvordan vi sikrer den rigtige og den rettidige hjælp til alle, mere end at den skal handle om, hvad lægerne skal have for de enkelte ydelser.
Jeg håber også, at vi kan bruge reformen og den kommende tid, fordi vi stadig har mangel på læger og det varer et stykke tid endnu, inden vi har nok af dem, til også at videreudvikle på, hvordan andre faggrupper kan være med til at aflaste lægepraksis.
Måske kan læger overlade recepter på medicin til farmaceuterne, så de kan nøjes med selv at ordinere medicinen, måske kan forsøg i Region Sjælland, som vi også har fået sat i gang, give os mere viden om, hvorvidt patienter kan henvise sig selv til fysioterapeuten, så lægen slipper for at bruge tid på en konsultation, som andre måske i stedet for kunne have haft glæde af. Måske kan vi aftale, at lægers henvisning til sygehuse ikke kan afvises.
På den måde vil lægens arbejde blive lettet med udredning af eventuel behandling i almenpraksis til gavn for patienten i det nære sundhedsvæsen.
Lægen er vigtig for sundhed, og det er rigtig mange andre faggrupper også.
Jeg har tillid til, at vi med den her aftale får løst nogle af de udfordringer, vi har med den geografisk set skæve fordeling af læger i landet og til gavn for det nære sundhedsvæsen.
Tak for ordet.